CELEX: C2006/212/29
Language: et
Date: 2006-09-02 00:00:00
Title: Kohtuasi C-270/06: 20. juunil 2006 esitatud hagi — Euroopa Ühenduste Komisjon versus Austria Vabariik

2.9.2006   
            
            
               ET
            
            
               Euroopa Liidu Teataja
            
            
               C 212/17
            
         20. juunil 2006 esitatud hagi — Euroopa Ühenduste Komisjon versus Austria Vabariik
   (Kohtuasi C-270/06)
   (2006/C 212/29)
   Kohtumenetluse keel: saksa
   Pooled
   
      Hageja: Euroopa Ühenduste Komisjon (esindajad: H. Støvlbæk ja advokaat B. Wägenbaur)
   
      Kostja: Austria Vabariik
   Hageja nõuded
   
               1)
            
            
               hageja palub EÜ artikli 226 esimese lõigu alusel Euroopa Kohtul tuvastada, et kuna Austria Vabariik kohustab krediidikeskasutuse teatavaid siduskrediidiasutusi moodustama selle keskasutuse juures ja viimase määratud tingimustel likviidsusreservi, mis vastab teatavale protsendile asjaomasele keskasutusele makstavate osamaksete summast, takistades niimoodi likviidsete vahendite hoidmist teistes Euroopa finantsasutustes, siis on Austria Vabariik rikkunud EÜ artikli 56 lõikest 1 tulenevaid kohustusi;
            
         
               2)
            
            
               mõista kohtukulud välja Austria Vabariigilt.
            
         Väited ja peamised argumendid
   EÜ artikli 56 lõike 1 kohaselt keelatakse kõik kapitali liikumise piirangud liikmesriikide vahel ning liikmesriikide ja kolmandate riikide vahel. See keeld läheb kaugemale ettevõtjate asukohariigi alusel ebavõrdse kohtlemise kaotamisest finantsturul ja laieneb üldiselt kõigile piirangutele, mis muudavad selle põhivabaduse kasutamise vähematraktiivseks. Vastavalt Euroopa Kohtu praktikale kujutavad liikmesriikide meetmed endast kapitali liikumist piiravaid meetmeid, kui residendid võivad nende tõttu hoiduda laenulepingute sõlmimisest või investeerimisest teises liikmesriigis.
   Komisjon leiab, et Austria föderaalse pangandusseaduse sätted, mis kohustavad krediidikeskasutuse teatavaid siduskrediidiasutusi hoidma osa oma likviidsetest vahenditest selles keskasutuses, piiravad kapitali vaba liikumist. Kõnealune seadusjärgne kohustus takistab põhipankadel paigutada olulist osa nende likviidsetest vahenditest, mis vastavad keskasutuse määratud tasemele, teistesse Euroopa krediidiasutustesse ning niimoodi likviidsusreservi välisriigis hoiustades teenida kõrgemat intressi, kui asjaomane keskasutus neile võimaldab.
   Austria föderaalse pangandusseaduse kõnealuseid sätted ei ole õigustatud EÜ artiklis 59 otseselt viidatud alustel, tarbijakaitse ega teistel ülekaaluka avaliku huvi kaitse põhjustel.
   Komisjoni arvates ei ole kõnealune keskpanka paigutamise kohustus, nagu asjaomane seadus seda ette näeb, tarbijakaitse eesmärkidel vajalik. Esiteks on Austria õigusnormides kõikide pankade suhtes kehtiv likviidsusreservide nõue juba sätestatud ning teiseks on olemas piisava likviidsuse tagamise eesmärgi saavutamist võimaldavaid vähem piiravaid meetmeid, mis ei takista kapitali vaba liikumist või teevad seda vähem. Kehtivad õigusnormid avaldavad tarbijakaitse eesmärkidele lausa kahjustavat mõju, kuna need takistavad põhipankadel paigutada likviidseid vahendeid oma klientide huvides võimalikel tulusamatel tingimustel riigipiiridest väljapoole. Miski ei viita sellele, et mõne põhipanga maksejõuetus kutsub ilmtingimata esile ahelreaktsiooni ja põhjustab hoiuste paanilist ülekandmist teistesse põhipankadesse. Sellise katastroofiolukorra tekkimine ei ole usutav, kuna teistes liikmesriikides kohaldatavad võrreldavad süsteemid on töökindlad isegi seadusliku reservi loomiseta, ning need on töötanud aastakümneid stabiilselt, ilma et pangandussüsteem oleks kokku kukkunud.
   Kuna kõnealune asjaomaste krediidiasutuste suhtes kehtiv kohustus ei ole vajalik ka Austria finantssektori lojaalsuskohustuse või hea maine kaitseks või finantsasutuste tõhusa kontrolli kehtestamise eesmärgil, kujutab see kohustus endast kapitali vaba liikumise ebaproportsionaalset piirangut.